અને છતાં, ઓસ્કરના ચાલ્યા ગયા પછી મેન્ડેલે સ્ટર્ન સાથે આ બાબતે વાત કરી જોઈ. સ્ટર્ને તેને એ પત્ર અધિકૃત હોવાનું જણાવ્યું, એટલે મંડેલે ફરીથી અલ્તાનો સંપર્ક સાધ્યો, અને બંનેએ એ રકમ સ્વીકારવાનો નિર્ણય કર્યો. તેમને ખબર હતી, કે ઓસ્કર હવે એ રકમ લઈને પાછો આવવાનો ન હતો. આથી મન્ડેલ વહીવટીભવનમાં કામ કરતા એક યહૂદી માર્સેલ ગોલ્ડબર્ગ પાસે ગયો. ગોલ્ડબર્ગ પણ ‘હિદાક દ્યૂત’નો સભ્ય હતો, અને પ્લાઝોવની અંદર મજૂરો, પરિવહન, જીવતા કે મરેલા યહૂદીઓની ચીજ-વસ્તુઓની યાદી સંભાળતા કારકૂનનું કામ કરતો હતો. પરંતુ હવે તો એ પણ લાંચ લેતો થઈ ગયો હતો! તે છતાં મંડેલ તેના પર દબાણ લાવી શકે તેમ હતો. પ્લાઝોવના વર્કશોપ માટે ધાતુનો ભંગાર લેવા માટે એમેલિયા જતા કેદીઓની સૂચી ગોલ્ડબર્ગ આપી શકે તેમ હતો, એ સૂચીમાં વધારો-ઘટાડો પણ એ કરી શકે તેમ હતો. જૂની મિત્રતાના દાવે, એમેલિયા જવા માટેના કારણોની પુછપરછ કર્યા વગર મંડેલનું નામ એમેલિયાની મુલાકાતે જતા લોકોની યાદીમાં મૂકાઈ ગયું!